Dolores Kores

**Pobuda za razvoj socialnopodjetniške iniciative Slovenija 2020**

*Področje socialnega podjetništva in socialne ekonomije je izredno pestro in predstavlja najbolj dinamično področje družbenega razvoja, ki zahteva od akterjev pogumno in neprestano aktivnost. Razpršenost in obseg sektorja sta celo tako velika, da se strokovnjaki zaenkrat še nismo poenotili v enotni definiciji o tem, kaj vse obsega ta sektor. Definicij je več, a kljub temu so jasna in celotnemu sektorju skupna načela in lastnosti delovanja. Socialna podjetja kot pomemben segment socialne ekonomije so v zadnjih letih izredno izpostavljena, saj se je njihovo delovanje izkazalo v času krize kot najbolj stabilno.*

**Socialna podjetja** delujejo po tržnih zakonitostih, a postavljajo kot razlog za ekonomsko aktivnost prav **družbeni cilj**, ki je pred ali pa enakovreden ekonomskim ciljem. Takšna podjetja svoj dobiček redko delijo med déležnike, če že, je to v omejeni višini in enakomerno med vse déležnike. Njihova organizacijska struktura in lastništvo odražata **demokratična načela**.

Pomembnost socialnopodjetniškega sektorja se zaznava povsod, ni pa nujno, da se ga vsi zavedajo. Ustvarjen družben učinek je namreč opazen, a **težko izmerljiv**. Merjenje družbenega učinka ostaja zato eden največjih izzivov za celoten sektor. V ekspertni skupini za socialno podjetništvo pri Evropski komisiji smo potrdili model, s katerim lahko socialna podjetja merijo svoj družbeni učinek. Model ni zavezujoč, je pa priporočljiv. Zadnje ugotovitve namreč kažejo, da je za prepoznavanje sektorja in družbenega učinka ključnega pomena, da ustvarimo skupni jezik in tako zagotovimo večji prodor sektorja v finančne in javne strukture. Pred nami je težka naloga, s katero bomo ustvarjali **vsevključujočo družbo** in v kateri **postavljamo človeka pred kapital**.

Poznavalci sektorja lahko mirno trdimo, da se Slovenija kot del Evrope na področju socialnega podjetništva bistveno ne razlikuje od drugih držav. Razlike so vidne le toliko, kolikor jih **omejujeta tradicija in zakonodaja**. Prav zakonodaja pa ne sme biti tista, ki zavira razvoj tega sektorja, ampak ga spodbuja. S tem pa imamo v slovenskem prostoru kar nekaj težav, saj zaenkrat še nismo prepoznali širine, ki jo socialno podjetništvo pokriva in ki bistveno presega sam Zakon o socialnem podjetništvu.

V slovenskem prostoru so odprte tudi razprave o **poimenovanju sektorja**. O tem, ali govorimo o **socialnem** ali **družbenem** podjetništvu, niti ni tako pomembno. Dejstvo je, da besed o družbeni koheziji za boljšo dobrobit državljanov ni nikoli preveč. V današnjem svetu jih je potrebno še posebej poudarjati, saj se je Evropa znašla pred novimi izzivi družbene ureditve, s katerimi bomo morali nadomestiti oziroma nadgraditi dosedanji ekonomsko-socialni model. Socialno podjetništvo je prepoznano kot model, ki lahko ustvari **novo, družbeno in ekonomsko povezano stabilno Evropo**, saj temelji na tradiciji, uvajanju sprememb, na inovativnosti, deluje v javnem interesu, ustvarja delovna mesta, promovira in stremi k stabilni ekonomiji. Merjenje družbenega učinka, finančna vlaganja v sektor in družbene inovacije so le nekateri od izzivov, na katere bomo morali v prihodnosti odgovoriti tudi na bolj sistematski način. Ključno pri tem pa je, da se rešitve ne iščejo izven dogajanja, ampak da jih soustvarja sektor sam.

**Strasburška deklaracija**

Tudi zato smo se januarja 2014 socialni podjetniki in mnogi podporniki socialnega podjetništva in ekonomije zbrali v Strasburgu. Več kot 2.000 nas je bilo in skupaj z visokimi predstavniki Evropske komisije smo povezali mnoge ideje, pobude in priporočila ter oblikovali nove smernice, ki smo jih strnili v **Strasburški deklaraciji**. Deklaracija je nov v vrsti dokumentov, ki nadgrajuje dosedanje, katere je EU že lansirala v preteklih letih in katerih rezultati so danes že vidni. Hkrati pa je ta dokument predvsem popotnica prihodnji Evropi in ustvarjalcem politike, ne nazadnje sistemskim ustvarjalcem našega okolja, ki bodo veliko pozornost namenili razvoju socialnega podjetništva. Pa vendar, vse te nujno potrebne iniciative in dokumenti na evropski ravni ne zadostujejo. Socialno podjetništvo se ne odvija v dokumentih, ampak je to področje živo in se odvija v življenju vsakega posameznika, vsakega od nas. Zato je izrednega pomena predvsem uresničevanje 3. točke Strasburške deklaracije, ki govori o tem, da je potrebno **implementirati predloge v vseh državah članicah**. Ne samo to, sektor mora biti aktivno vključen v oblikovanje politik socialnega podjetništva na vseh nivojih, pri tem Slovenija in lokalne skupnosti niso nobena izjema.

**Socialnopodjetniška pobuda Slovenija 2020**

Na podlagi Socialno podjetniške iniciative iz leta 2011, Strasburške deklaracije pa tudi na podlagi Zakona o socialnem podjetništvu in predvsem izkušenj iz sektorja smo pripravili **Slovensko pobudo za razvoj socialnopodjetniške iniciative Slovenija 2020**. Predstavniki Šent - Slovenskega združenja za duševno zdravje, SKUP - Skupnost zavodov Slovenije in FSP - Foruma socialnega podjetništva, smo ugotovili, da dosedanja zakonodaja, plan aktivnosti in strategija ne zadostujeta oziroma ne odgovarjata potrebam sektorja. Naš interes je delovanje in razvoj sektorja, zato bomo še naprej sodelovali z vsemi, ki se dotikajo tega področja ter sooblikovali področje, ki ga aktivno ustvarjamo že sedaj.

V pobudi smo zato zajeli **10 ključnih točk**, o katerih želimo, da bi parlament, vlada, ekonomsko socialni svet in drugi državni organi začeli razmišljati v smeri zagotavljanja implementacije socialnopodjetniških iniciativ v vseh svojih strukturah. Politike se morajo oblikovati tako, da bodo oblasti tesno sodelovale s socialnimi podjetji, da bo možno ustvariti delujoč ekosistem socialnega podjetništva. Želimo, da bi bilo socialno podjetništvo del vseh politik, neodvisno od političnih strank. Za vse to potrebujemo dobro razumevanje, kar nam lahko prinese dobra promocija. Promocija sektorja je nujno potrebna v vseh segmentih družbe, potrebno je ozaveščanje vsakega posameznika. Le tako lahko rešujemo težave, s katerimi se vsi soočamo v današnji družbi in zagotovimo, da vsebina pobude ne bo ostala zgolj na papirju, ampak bomo njeno vsebino implementirali v vsakdanje življenje. K rešitvam lahko veliko doprinesejo družbene inovacije, ki bi morale biti ustrezno podprte in prepoznane kot pomemben del družbenih sprememb. Razvija naj se podporno okolje, ki temelji na znanju, izkušnjah in strokovnosti. Dejstvo je, da živimo v monetarnem svetu, zato je potrebno zagotoviti implementacijo novih in ustreznih finančnih instrumentov vseh akterjev, tako javnih kot zasebnih. Verjamemo, da lahko zagotavljamo aktivno in partnersko sodelovanje déležnikov na nacionalnem nivoju, prav tako pa v mednarodnem prostoru. Socialno podjetništvo je usmerjeno v prihodnost in zagotavljanje blagostanja državljanov, zato je potrebno razmišljati o posledicah vseh iniciativ v smeri zbiranja in obdelave različnih podatkov. Ključnega pomena je, da se socialni kazalniki in učinki prikazujejo ne zgolj kot produkt socialnega podjetništva, ampak pri ugotavljanju tako socialnega kot gospodarskega napredka.

**Podprimo pobudo**

Vsak od nas lahko in mora prispevati pri uresničevanju 10 točk, ki smo jih zapisali v Pobudi. Verjamemo, da lahko **Slovenija postane ključna država** pri vzpostavitvi dobrega sistema, ki temelji na socialnem podjetništvu in širi svoje dobre prakse prek meja. Pobuda, ki smo jo predali Vladi Republike Slovenije, je osnovni dokument, ki se mora sprejemati še na regionalnih in lokalnih nivojih, prav tako pa mora spodbuditi aktivno delovanje déležnikov, ki bodo delovali sinhrono in v interesu državljanov.

Ugotovitve različnih konferenc socialne ekonomije in strokovnjakov na tem področju so enotne. Sektor ima velik potencial za uresničevanje **idej družbene kohezije in zagotavljanja ekonomsko stabilne in politično mirne Evrope**. Družbene spremembe se dogajajo, naša odgovornost je, da se nanje ustrezno odzovemo in ne dovolimo, da prevladajo interesi posameznih skupin, ampak da postanemo vsevključujoča družba.

Strasburško deklaracijo lahko podpišete na: <http://ec.europa.eu/internal_market/conferences/2014/0116-social-entrepreneurs/docs/strasbourg-declaration_sl.pdf> , Slovensko pobudo za razvoj socialnopodjetniške iniciative Slovenija 2020 pa na: <http://fsp.si/slovenske-pobude-za-razvoj-socialnopodjetniske-iniciative-slovenija-2020>.

Podpora Slovenski pobudi za razvoj socialnopodjetniške iniciative Slovenija 2020 je podpora državljanom, da bomo lahko živeli v mirni, stabilni in prijetni skupnosti. Ker je jutri že jutri, lahko v duhu socialnega podjetništva delujemo že danes.